Title: ประกาศกรมการขนส่งทางบก เรื่อง กำหนดหลักเกณฑ์การพิจารณาให้ความเห็นชอบคัสซีรถที่ใช้ในการขนส่งผู้โดยสารมาตรฐาน 4 (รถสองชั้น)

ประกาศกรมการขนส่งทางบก

ประกาศกรมการขนส่งทางบก
เรื่อง กำหนดหลักเกณฑ์การพิจารณาให้ความเห็นชอบคัสซีรถ
ที่ใช้ในการขนส่งผู้โดยสารมาตรฐาน
๔ (รถสองชั้น)

ตามที่
กรมการขนส่งทางบกได้ออกประกาศ เรื่อง
หลักเกณฑ์การพิจารณาให้ความเห็นชอบคัสซีรถที่ใช้ในการขนส่งผู้โดยสารมาตรฐาน ๔
(รถสองชั้น) ประกาศ ณ วันที่ ๖ สิงหาคม ๒๕๔๕ ไว้แล้ว นั้น

โดยที่ปรากฏข้อเท็จจริงว่า
ในปัจจุบันได้มีผู้ประกอบการขนส่งหรือเจ้าของรถจำนวนมากดำเนินการสร้าง
ประกอบหรือแก้ไข
เปลี่ยนแปลงอุปกรณ์ส่วนควบของรถให้เป็นรถที่ใช้ในการขนส่งผู้โดยสารมาตรฐาน ๔
(รถสองชั้น) ไว้แล้ว ก่อนมีประกาศหลักเกณฑ์การพิจารณาให้ความเห็นชอบคัสซีรถที่ใช้ในการขนส่งผู้โดยสารมาตรฐาน
๔ (รถสองชั้น) แต่ไม่สามารถดำเนินการให้แล้วเสร็จได้ก่อนวันที่ประกาศมีผลใช้บังคับ
ประกอบกับการสร้าง ประกอบหรือแก้ไข เปลี่ยนแปลงอุปกรณ์ส่วนควบนั้น
บางกรณีมีความแตกต่างไปจากที่กรมการขนส่งทางบกประกาศกำหนดไว้
ทำให้ไม่สามารถดำเนินการยื่นขอรับความเห็นชอบคัสซีรถต่อกรมการขนส่งทางบกได้  ดังนั้น
เพื่อมิให้เกิดความสูญเสียทางเศรษฐกิจและบรรเทาความเดือดร้อนเสียหายให้แก่ผู้ประกอบการขนส่งหรือเจ้าของรถดังกล่าว
ตลอดจนเพื่อให้รถที่ใช้ในการขนส่งผู้โดยสารมาตรฐาน ๔ (รถสองชั้น) มีความมั่นคง
แข็งแรงและปลอดภัยในการใช้งานเพิ่มมากขึ้น อาศัยอำนาจตามความในข้อ ๑ (๑)
แห่งกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ.
๒๕๒๒ กรมการขนส่งทางบกจึงออกประกาศกำหนดหลักเกณฑ์การพิจารณาให้ความเห็นชอบคัสซีรถที่ใช้ในการขนส่งผู้โดยสารมาตรฐาน
๔ (รถสองชั้น) ไว้ ดังนี้

ข้อ ๑  ให้ยกเลิกประกาศกรมการขนส่งทางบก เรื่อง หลักเกณฑ์การพิจารณาให้ความเห็นชอบคัสซีรถที่ใช้ในการขนส่งผู้โดยสารมาตรฐาน
๔ (รถสองชั้น) ประกาศ ณ วันที่ ๖ สิงหาคม พ.ศ. ๒๕๔๕

ข้อ ๒  คัสซีรถที่ใช้ในการขนส่งผู้โดยสารมาตรฐาน
๔ (รถสองชั้น) จะต้องเป็นคัสซีรถโดยสารใหม่ที่ผู้ผลิตกำหนด
หรือคัสซีรถโดยสารที่จดทะเบียนหรือใช้งานแล้ว

ข้อ ๓  คัสซีรถโดยสารตามข้อ ๒
ต้องมิได้ทำการแก้ไขเพิ่มเติมหรือเปลี่ยนแปลงสภาพเครื่องอุปกรณ์หรือส่วนควบให้ผิดแผกแตกต่างในสาระสำคัญจากเดิม
ดังนี้
(๑) โครงคัสซี
ยกเว้นโครงคัสซีส่วนยื่นหน้าและส่วนยื่นท้าย
(๒) จำนวนกงล้อและยาง
(๓) จำนวนเพลาล้อ
(๔) ช่วงล้อ

ข้อ ๔[๑] 
ประกาศนี้ให้ใช้บังคับเมื่อพ้นกำหนดหนึ่งปีนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๙
ธันวาคม พ.ศ. ๒๕๔๗
ปิยะพันธ์  จัมปาสุต
อธิบดีกรมการขนส่งทางบก

ศุภชัย/พิมพ์
๑๓ มิถุนายน ๒๕๔๘
พุทธพัท/สุนันทา/ตรวจ
๒๙ มิถุนายน ๒๕๔๘

โชติกานต์/ปรับปรุง
๑๘ พฤษภาคม ๒๕๕๘

[๑] ราชกิจจานุเบกษา เล่ม ๑๒๑/ตอนที่
๑๑๗ ง/หน้า ๔๓/๓๐ ธันวาคม ๒๕๔๗